DA Den Europæiske Unions Tidende L 92/41

KOMMISSIONENS GENNEMFØRELSESFORORDNING (EU) 2017/647

af 5. april 2017

om ekstraordinære støtteforanstaltninger for markedet for svinekød i Polen for så vidt angår visse søer og andre svin, der blev slagtet i perioden fra den 1. august til den 30. november 2016

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 220, stk. 1, litra a), og

ud fra følgende betragtninger:

(1) Mellem den 1. august og den 30. september 2016 bekræftede og anmeldte de polske myndigheder en række udbrud af afrikansk svinepest, der skyldes menneskelige faktorer, til Kommissionen. Denne epidemi var særlig alvorlig, fordi forekomsten af virusset blev bekræftet på adskillige bedrifter med tamsvin i et relativt stort geografisk område.

(2) Polen traf omgående de nødvendige dyresundhedsmæssige foranstaltninger i henhold til Rådets direktiv 2002/60/EF (2), hvorved der er fastsat minimumsforanstaltninger, som skal gennemføres i Unionen til bekæmpelse af afrikansk svinepest. Polen traf navnlig kontrol-, overvågnings- og forebyggelsesforanstaltninger i overensstemmelse med Kommissionens gennemførelsesafgørelse 2014/709/EU (3) som ændret ved Kommissionens gennemførelsesafgørelse (EU) 2016/1236 (4), (EU) 2016/1372 (5), (EU) 2016/1405 (6) og (EU) 2016/1900 (7) og oprettede beskyttelses- og overvågningszoner i overensstemmelse med Kommissionens gennemførelsesafgørelse (EU) 2016/1367 (8) og (EU) 2016/1406 (9).

(3) Med henblik på at forhindre spredning af afrikansk svinepest og for at hindre yderligere forstyrrelser i handelen i og uden for Polen, gennemførte myndighederne desuden yderligere forebyggende foranstaltninger i de berørte områder. Navnlig er der gennemført strengere overvågningsforanstaltninger for flytning og transport af svin, og for afsætningen af svin på det indenlandske marked gælder der restriktioner, der er mere vidtgående end dem, der er fastsat ved gennemførelsesafgørelse 2014/709/EU.

(4) Det lykkedes Polen at undgå yderligere smittespredning ved at anvende disse foranstaltninger. Unionens og de nationale dyresundhedsforanstaltninger blev anvendt indtil den 18. november 2016 på alle berørte bedrifter.

(5) Polen meddelte Kommissionen, at de nævnte foranstaltninger havde indvirkning på et meget stort antal svinebedrifter, og at de pågældende producenter havde lidt indkomsttab, som ikke var berettiget til støtte fra Unionen i henhold til Europa-Parlamentets og Rådets forordning (EU) nr. 652/2014 (10). Den 4. november 2016 modtog Kommissionen en formel anmodning fra Polen om medfinansiering af visse ekstraordinære støtteforanstaltninger i henhold til artikel 220, stk. 3, i forordning (EU) nr. 1308/2013.

(6) For svin, der er opdrættet i de berørte områder, bør støtten kun ydes for slagtede dyr. Det støttebeløb, der skal udbetales for slagtede dyr, bør udtrykkes som et beløb pr. kg for et begrænset antal dyr. Støttebeløbet bør fastsættes under hensyntagen til de priser, som Polen har indsamlet, samt oplysninger fra fakturaer med hensyn til de priser, der faktisk blev betalt til producenterne fra de områder, der er omfattet af dyresundhedsmæssige foranstaltninger.

(7) I lyset af oplysningerne fra Polen bør det maksimale antal dyr, der er berettigede til finansiering, fastsættes på grundlag af anmodningen fra samme medlemsstat.

(8) For at undgå enhver risiko for dobbeltfinansiering må der ikke være blevet ydet kompensation for tab i form af statsstøtte eller forsikringer, og støtten bør begrænses til støtteberettigede dyr, for hvilke der ikke er modtaget økonomisk støtte fra Unionen i henhold til forordning (EU) nr. 652/2014.

(9) Det bør fastsættes, at de kompetente polske myndigheder skal træffe alle nødvendige foranstaltninger og udføre alle påkrævede kontroller og underrette Kommissionen herom. Disse kontroller bør navnlig omfatte forudgående kontroller, for så vidt angår støtteberettigelsen og støtteansøgningens korrekthed.

(10) Omfanget og varigheden af de ekstraordinære markedsstøtteforanstaltninger, der fastsættes i denne forordning, bør begrænses til, hvad der er strengt nødvendigt for at støtte markedet. Navnlig bør de ekstraordinære markedsstøtteforanstaltninger kun gælde for svineproduktion på bedrifter i de berørte afgrænsede områder, der er omfattet af de dyresundhedsmæssige foranstaltninger, der er fastsat i EU-lovgivningen og den nationale lovgivning vedrørende udbruddene af afrikansk svinepest i perioden fra den 1. august til den 18. november 2016.

(11) Restriktionerne for flytning og transport af svin har været gældende i de pågældende områder i flere uger, og denne situation har ført til markedsforstyrrelser, en væsentlig nedgang i priserne og tab for producenterne samt en væsentlig forøgelse af dyrenes vægt og dermed en uacceptabel situation i dyrevelfærdsmæssig henseende. De foranstaltninger, der vedtages ved denne forordning, bør derfor omfatte dyr leveret til slagterier fra den 1. august til den 30. november.

(12) For at sikre en forsvarlig budgetmæssig forvaltning af disse ekstraordinære markedsstøtteforanstaltninger og for at sikre producenterne rettidig betaling bør artikel 5, stk. 2, i Kommissionens delegerede forordning (EU) nr. 907/2014 (11) ikke finde anvendelse, og betalinger foretaget af Polen til støttemodtagerne efter den 30. september 2017 bør ikke være berettiget til medfinansiering fra Unionen.

(13) For at Unionen kan udøve finansiel kontrol skal Polen give Kommissionen meddelelse om regnskabsafslutning for betalingerne.

(14) Eftersom restriktionerne i forbindelse med udbruddene af afrikansk svinepest trådte i kraft på forskellige datoer i de berørte områder, og eftersom nærværende forordning ikke fastsætter en frist for indsendelse af støtteansøgninger, bør ikrafttrædelsesdatoen for nærværende forordning være den dato, der er omhandlet i artikel 29, stk. 4, i delegeret forordning (EU) nr. 907/2014.

(15) For at sikre at Polen straks gennemfører disse foranstaltninger, bør denne forordning træde i kraft på tredjedagen efter offentliggørelsen i Den Europæiske Unions Tidende.

(16) Foranstaltningerne i denne forordning er i overensstemmelse med udtalelse fra Komitéen for den Fælles Markedsordning for Landbrugsprodukter —

VEDTAGET DENNE FORORDNING:

Artikel 1

1. Polen bemyndiges til at yde støtte til svinekødsproducenter, hvis bedrifter var genstand for dyresundhedsmæssige foranstaltninger til bekæmpelse af afrikansk svinepest og er beliggende i de områder i Polen, der er omhandlet i den EU-lovgivning og den polske lovgivning, som er anført i bilaget. Støtten tildeles kun for slagtning af følgende dyr:

a) søer henhørende under KN-kode 0103 92 11

b) andre svin henhørende under KN-kode 0103 92 19.

2. Den støtte, som er omhandlet i stk. 1, ydes kun, hvis følgende betingelser er opfyldt:

a) dyrene blev opdrættet i de områder i Polen, der er omhandlet i stk. 1, og var genstand for visse markedsføringsrestriktioner på grund af afrikansk svinepest på et hvilket som helst tidspunkt i perioden fra den 1. august 2016 til den 18. november 2016

b) dyrene var til stede i de i stk. 1 omhandlede områder den dato, hvor området blev genstand for restriktioner, eller de blev født og opdrættet i de pågældende områder efter denne dato

c) dyrene blev slagtet i perioden fra den 1. august 2016 til den 30. november 2016

d) producenten, der ansøger om støtten (»ansøgeren«) modtager ikke statsstøtte, forsikringer eller støtte finansieret med tilskud fra Unionen i henhold til forordning (EU) nr. 652/2014 for disse dyr.

Artikel 2

1. For de søer, der er omhandlet i artikel 1, stk. 1, litra a), ydes en støtte på 0,34 EUR pr. kg slagtevægt.

2. For de andre svin, der er omhandlet i artikel 1, stk. 1, litra b), beregnes støtten pr. kg svarende til forskellen mellem den pris, som Polen har oplyst for det område, hvor producentens bedrift lå i den uge, hvor svinene blev leveret til et slagteri, og den pris, der faktisk blev betalt til producenten, dokumenteret ved en faktura. Støtten pr. kg må ikke overstige følgende beløb:

a) 0,23 EUR pr. kg pr. svin med en slagtevægt på 93 kg eller derunder

b) 0,34 EUR pr. kg pr. svin med en slagtevægt på over 93 kg, men ikke over 105 kg

c) 0,46 EUR pr. kg pr. svin med en slagtevægt på over 105 kg.

Artikel 3

1. Polen træffer alle fornødne foranstaltninger, herunder omfattende administrativ kontrol og kontrol på stedet i henhold til artikel 58 og 59 i Europa-Parlamentets og Rådets forordning (EU) nr. 1306/2013 (12) for at sikre overholdelse af de betingelser, der er fastsat i nærværende forordning. Polen skal navnlig kontrollere:

a) ansøgerens støtteberettigelse

b) for hver støtteberettiget ansøger den mængde og prisforskel, som er omhandlet i artikel 2, stk. 2

c) at de støtteberettigede ansøgere ikke har modtaget støtte fra andre kilder som kompensation for tab på grund af slagtningen af dyrene

d) at dyrene, som der ydes støtte for, opfylder betingelserne i forbindelse med de restriktioner, der gælder for områderne omhandlet i artikel 1, stk. 1.

2. For de støtteberettigede ansøgere, hvor de administrative kontroller er gennemført, kan støtten udbetales, inden samtlige kontroller er tilendebragt, navnlig for så vidt angår kontrol af ansøgere, der er udvalgt til kontrol på stedet.

3. I tilfælde hvor en ansøgers støtteberettigelse ikke kan bekræftes, inddrives den udbetalte støtte, og der pålægges sanktioner.

Artikel 4

1. Udgifterne er kun berettigede til EU-medfinansiering, hvis Polen har foretaget udbetalingerne til modtagerne senest den 30. september 2017.

2. Artikel 5, stk. 2, i delegeret forordning (EU) nr. 907/2014 finder ikke anvendelse.

Artikel 5

Unionen medfinansierer 50 % af de udgifter, der afholdes af Polen til den støtte, der er omhandlet i artikel 1, og som højst omfatter i alt 50 000 dyr.

Artikel 6

1. Polen underretter Kommissionen om de foranstaltninger, der er truffet i henhold til artikel 3, senest 10 dage efter denne forordnings ikrafttræden.

2. Senest den 30. oktober 2017 sender Polen Kommissionen en detaljeret rapport om gennemførelsen af denne forordning med oplysninger om gennemførelsen af de foranstaltninger, der er truffet, og de kontroller, der er udført i henhold til artikel 3.

3. Polen giver Kommissionen meddelelse om regnskabsafslutningen for betalingerne.

Artikel 7

Med henblik på artikel 29, stk. 4, i delegeret forordning (EU) nr. 907/2014 er den udløsende begivenhed for vekselkursen for beløbene i artikel 2 datoen for nærværende forordnings ikrafttræden.

Artikel 8

Den i artikel 1 omhandlede støtte betragtes som ekstraordinære markedsstøtteforanstaltninger, jf. artikel 4, stk. 1, litra a), i forordning (EU) nr. 1306/2013.

Artikel 9

Denne forordning træder i kraft på tredjedagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 5. april 2017. På Kommissionens vegne Jean-Claude JUNCKER Formand

(1) EUT L 347 af 20.12.2013, s. 671.

(2) Rådets direktiv 2002/60/EF af 27. juni 2002 om specifikke bestemmelser for bekæmpelse af afrikansk svinepest og om ændring af direktiv 92/119/EØF for så vidt angår Teschener syge og afrikansk svinepest (EFT L 192 af 20.7.2002, s. 27).

(3) Kommissionens gennemførelsesafgørelse 2014/709/EU af 9. oktober 2014 om dyresundhedsmæssige foranstaltninger til bekæmpelse af afrikansk svinepest i visse medlemsstater og om ophævelse af gennemførelsesafgørelse 2014/178/EU (EUT L 295 af 11.10.2014, s. 63).

(4) Kommissionens gennemførelsesafgørelse (EU) 2016/1236 af 27. juli 2016 om ændring af bilaget til gennemførelsesafgørelse 2014/709/EU om dyresundhedsmæssige foranstaltninger til bekæmpelse af afrikansk svinepest i visse medlemsstater for så vidt angår oplysningerne om Estland, Letland, Litauen og Polen (EUT L 202 af 28.7.2016, s. 45).

(5) Kommissionens gennemførelsesafgørelse (EU) 2016/1372 af 10. august 2016 om ændring af bilaget til gennemførelsesafgørelse 2014/709/EU om dyresundhedsmæssige foranstaltninger til bekæmpelse af afrikansk svinepest i visse medlemsstater for så vidt angår oplysningerne om Letland og Polen (EUT L 217 af 12.8.2016, s. 38).

(6) Kommissionens gennemførelsesafgørelse (EU) 2016/1405 af 22. august 2016 om ændring af bilaget til gennemførelsesafgørelse 2014/709/EU om dyresundhedsmæssige foranstaltninger til bekæmpelse af afrikansk svinepest i visse medlemsstater (EUT L 228 af 23.8.2016, s. 33).

(7) Kommissionens gennemførelsesafgørelse (EU) 2016/1900 af 26. oktober 2016 om ændring af bilaget til gennemførelsesafgørelse 2014/709/EU om dyresundhedsmæssige foranstaltninger til bekæmpelse af afrikansk svinepest i visse medlemsstater for så vidt angår oplysningerne om Estland, Letland og Polen (EUT L 293 af 28.10.2016, s. 46).

(8) Kommissionens gennemførelsesafgørelse (EU) 2016/1367 af 10. august 2016 om visse beskyttelsesforanstaltninger over for afrikansk svinepest i Polen (EUT L 216 af 11.8.2016, s. 26).

(9) Kommissionens gennemførelsesafgørelse (EU) 2016/1406 af 22. august 2016 om visse beskyttelsesforanstaltninger over for afrikansk svinepest i Polen og om ophævelse af gennemførelsesafgørelse (EU) 2016/1367 (EUT L 228 af 23.8.2016, s. 46).

(10) Europa-Parlamentets og Rådets forordning (EU) nr. 652/2014 af 15. maj 2014 om bestemmelser vedrørende forvaltning af udgifter i tilknytning til fødevarekæden, dyresundhed og dyrevelfærd samt til plantesundhed og planteformeringsmateriale, om ændring af Rådets direktiv 98/56/EF, 2000/29/EF og 2008/90/EF, Europa-Parlamentets og Rådets forordning (EF) nr. 178/2002, (EF) nr. 882/2004 og (EF) nr. 396/2005 og Europa-Parlamentets og Rådets direktiv 2009/128/EF og Europa-Parlamentets og Rådets forordning (EF) nr. 1107/2009 og om ophævelse af Rådets afgørelse 66/399/EØF, afgørelse 76/894/EØF og beslutning 2009/470/EF (EUT L 189 af 27.6.2014, s. 1).

(11) Kommissionens delegerede forordning (EU) nr. 907/2014 af 11. marts 2014 om supplerende regler til Europa-Parlamentets og Rådets forordning (EU) nr. 1306/2013 for så vidt angår betalingsorganer og andre organer, finansiel forvaltning, regnskabsafslutning, sikkerhedsstillelse og brug af euroen (EUT L 255 af 28.8.2014, s. 18).

(12) Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik og om ophævelse af Rådets forordning (EØF) nr. 352/78, (EF) nr. 165/94, (EF) nr. 2799/98, (EF) nr. 814/2000, (EF) nr. 1290/2005 og (EF) nr. 485/2008 (EUT L 347 af 20.12.2013, s. 549).